《题黄山山人墨竹》
清代·张远

结体欲密势欲舒，节圆叶老如草书。吴兴已往不可作，此君顾影空扶疏。

黄山山人澹于菊，胸有千竿万竿竹。翛然落笔电与雷，纵横幻诞何奇哉！

墨汁三升酒一斗，飒飒晴空风雨来。蛰蛇出蠖剑出匣，夭矫老龙卸龙甲。

共道一日不可无，颇恨古人无我法。袜材挥尽世莫知，撑肠拄腹徒尔为。

伯时画马入马腹，但恐山人变竹枝。

作者简介：（1650—1724，一作1648—1717）清福建侯官人，字超然，号无闷道人。以滨海多难，政苛如虎，流亡道路，后侨寓江苏常熟。康熙三十八年举人，官云南禄丰知县，卒于滇中。诗文均为当时名流所激赏。有《无闷堂诗文集》。